Ontsagwekkend – Boodskap vir Vandag
Posted on Februarie 12, 2021 Februarie 9, 2021 by Bybel-Media
Lees Psalm 50:1-6.
Ons God kom, Hy bly nie stil nie. Voor Hom uit brand 'n vuur, rondom Hom woed 'n storm (v 3).
Daar is mense vir wie God maklik in die alledaagse werklikheid sigbaar is. Hierdie gelowiges is waarlik geseënd, want hulle lewe dag en nag in die bewustelike koestering van sy Goddelike teen­woordigheid. Hulle floreer vanweë sy aandag, hulle skuil agter sy breë rug.
Maar daar is ook diegene vir wie God nie 'n eenvoudige werk­likheid is nie. Onder hulle is daar dié wat vra dat Hy dramaties in hul lewe en omstandighede moet ingryp. Dat Hy met 'n besliste hand sal regeer en met 'n luide stem sy teenwoordigheid aankondig.
Daarom pas Psalm 50 se eerste klompie verse perfek by laas­genoemdes se verwagting. Hulle verwelkom die skrikwekkende verskyning van die Almagtige. Dit is vir hulle 'n bevestiging van 'n God wat kragdadig optree om sy belange te beskerm. Hulle vind hul troos in die vuis wat Hy vir sy vyande wys.
Dit sal ons baat om nie té meegevoer te raak oor al die dramatiese Godverskynings nie. Die vuur wat voor Hom uit brand en die storm wat rondom Hom woed, kom dalk nader aan jou eie lyf as wat jy gedink het dit sou. God is immers "die regter", sê die digter in vers 6. En Hy het 'n saak teen sy ou volk, sy eie mense, gehad.
As ék kon kies? God se ontsagwekkende sagtheid, asseblief. Die oorweldigende oortuiging dat Hy altyd by my is. Die rotsvaste wete dat Hy my daarvan weerhou om my eie kop te volg.